****

**REPUBLIKA HRVATSKA**

**BJELOVARSKO-BILOGORSKA**

**Ž U P A N I J A**

**OPĆINA ŠANDROVAC**

**OPĆINSKO VIJEĆE**

**KLASA: 021-05/21-01/3**

**URBROJ: 2123-05-01-21-1**

**U Šandrovcu, 22.02.2021.**

**Z A P I S N I K**

**sa 31. sjednice Općinskog vijeća općine Šandrovac održane 22.02.2021. sa početkom u 19,00 sati**

**Prisutni:** Husnjak Damir, Ormanović Ranko, Solar Biljana, Žager Stjepan, Miroslav Sokolić, Mirko Bedeković, Marica Petreković, Igor Škudar, Sven Perec, Slaven Kurtak, Halapa Nikola

**Odsutnih:** nema

**Ostali prisutni:** Josip Dekalić, općinski načelnik Općine Šandrovac, Željko Đipalo, zamjenik općinskog načelnika, Dajana Perhot, referent za računovodstvo i financije Općine Šandrovac, pročelnica JUO Općine Šandrovac, Ivana Fočić, dipl .iur.

**Zapisničar:** Martina Bedeković

Predsjedavajući je pozdravio prisutne i utvrdio kvorum. Utvrđeno je da su svi vijećnici prisutni. Predsjedavajući je predložio sljedeći:

**DNEVNI RED 31. SJEDNICE**

1. **Aktualni sat.**
2. **Usvajanje zapisnika sa 30.sjednice Općinskog vijeća Općine Šandrovac,**
3. **Usvajanje Statuta Općine Šandrovac,**
4. **Donošenje Odluke o izmjenama i dopunama Godišnjeg plana upravljanja i raspolaganja nekretninama Općine Šandrovac i Planu investicija Općine Šandrovac za 2021.g.**
5. **Donošenje Odluke o modernizaciji nerazvrstane ceste Ribnjačka –Šandrovac**

Predsjedavajući je dao i nadopunu Dnevnog reda , odnosno točku 6.

* **Donošenje Odluke o kratkoročnoj pozajmici novčanih sredstava kod ERSTE&STEIERMARKISCHE BANK d.d.**

Dnevni red i nadopuna su jednoglasno usvojeni sa 11 glasova ZA od strane Općinskog vijeća Općine Šandrovac.

**Točka 1.**

Predsjedavajući je otvorio Aktualni sat, te riječ dao vijećnicima.

\*Vijećnik Slaven Kurtak :“Imam pitanje za gospodina načelnika. Radi se o odvodnom kanalu u ulici Jarak , ali o onome iza kuća koji se spaja na ovaj u Bjelovarskoj ulici. Pod čijom je to ingerencijom?“

\*\*Načelnik, Josip Dekalić:“ To je pod ingerencijom Hrvatskih voda. U planu je da se to riješi ove godine. Bilo je za prošlu predviđeno, ali sad će valjda biti. Tamo će uvijek biti problem.“

\*Vijećnik Slaven Kurtak : „OK. Hvala.“

\*Vijećnik Damir Husnjak: „ Da li će se nastaviti kopati kanali dalje u ulici Jara ? Stali su kod

Slavka Perec. Fali bankine, skroz kod ceste je oštro.“

\*\*Načelnik, Josip Dekalić: „Tamo moramo ugraditi cijevi.“

\*Vijećnik Damir Husnjak :“Tamo s desne strane gdje smo zatrpali. Dalo bi se samo nasuti , bez cijevi. Tamo je taman prekinuto kopanje. „

\*\*Načelnik: „ Bilo je mokro, rušilo se sa strojem.“

\*Vijećnik, Mirko Bedeković :“ Imam ja pitanje za pročelnicu i gospodina Dekalića. Da mi objasne članak 68. Poslovnika o radu Općinskog vijeća Pročitajte tu pred svima:“

Predsjedavajući je na glas pročitao članak 62. Poslovnika o radu Općinskog vijeća Općine Šandrovac koji glasi: „*Sjednici Općinskog vijeća predsjedava predsjednik Općinskog vijeća, a  u njegovoj odsutnosti ili spriječenosti potpredsjednik Općinskog vijeća.“*

\*Vijećnik, Mirko Bedeković :“Imate šta sad reći gospodine Predsjedniče vijeća ?Tko je bio prisutan na prethodnoj telefonskoj sjednici Općinskog vijeća? Tko je vodio ? Pročelnica i načelnik?“

\*Pročelnica, Ivana Fočić, dipl.iur :“ Niste se uopće javili na telefon, kako onda možete znati tko je bio prisutan?“

\*Vijećnik , Mirko Bedeković : „ Znam tko je bio prisutan. Sjednica nije legalna. Trebao je biti ili Predsjednik ili podpredsjednik. To što ste vi napravili od sjednice je žalosno i jadno i bijedno. Mi smo Vama zajedno, HZD i HSLS , poslali e-mail, a Vi se niste udostojili nama poslati jednu jedinu riječ. Da ste bili pošteni , pa da ste rekli da se ne može održati, mi bi se odazvali, ali bili ste bahati, a onda kad zaškripi, onda su Vam dobri drugi svi. To je žalosno i ja Vam to neću oprostiti. Da ste bili malo fer. Onda dođe načelnik i proziva nas na onom „Kliku“. Slučajno otvorim stranicu i vidim gdje nas načelnik proziva da mi nismo prisustvovali Vijeću. I što je najgore, on reče da nam ima 10 u Vijeću, a ne 11. Onda mene ljudi zovu i pitaju koliko nas ima? To je žalosno. Da ste Vi sada, kad ste otvorili sjednicu, rekli takva i takva situacija, evo ispričavamo se, tako je ispalo. Ljudski mogu prihvatiti ispriku i ja sam se spreman svakome ispričati. A ne da mi čovjek dođe doma i kaže „Šta Dekalić Vas skuplja po selu“? Sjenica po tome nije legalna. Druga stvar, Sokolić je već potpisao Zapisnik. Stvarno nitko nije protiv Općine. Jesmo Vam lijepo napisali da podržavamo Proračun. Koliko ja znam nitko nije bio bolestan osim gđe Solar.“

\*Vijećnica, Biljana Solar: „ Nisam bila bolesna, bila sam u samoizolaciji zbog muža“.

\*\*Predsjedavajući, Miroslav Sokolić:“ I ja sam bio u samoizolaciji. Ružica je bila bolesna.“

\*Vijećnik Mirko Bedeković:“ Lažeš, evo ja kažem da lažeš da si bio u samoizolaciji.“

\*\*Predsjedavajući, Miroslav Sokolić : „Evo, neću polemizirati s tobom oko toga. Što se toga tiče, mogli ste vidjeti da su svi zbog mjera imali takve telefonske sjednice. Tako smo napravili i mi. To što se vi niste htjeli odazvati, Vaša stvar.“

\*Vijećnik Mirko Bedeković:“Ja tebe to ne pitam! Ja pitam zašto nisi vodio sjednicu?“

\*\*Predsjedavajući, Miroslav Sokolić : „A kako ti znaš da nisam vodio sjednicu?“

\*Vijećnik Mirko Bedeković:“ Eto, znam da nisi, kad si bio u izolaciji. Vidiš da lažeš, nisi vodio sjednicu.“

\*\*Predsjedavajući, Miroslav Sokolić :Dobro, nećemo više polemizirati. Ima li još netko nešto za pitati?“

Pročelnica, Ivana Fočić, dipl.iur :“Imam situaciju prilikom primjene Odluke o pomoći mladim obiteljima koja je usvojena na prošloj sjednici Općinskog vijeća.. Prilikom primjene ove Odluke javio se problem. Osoba koja je prva podnijela zahtjev ima dugogodišnje prebivalište u Općini. 2010.g, doselila mu se žena. Da li oni imaju pravo na naknadu? Po mojem tumačenju , ne. Znači to vrijedi za osobe koje se dosele u 2021.g. Ja Vas pitam za mišljenje, zato jer je ispalo da je moja odluka politična.“

\*Vijećnik, Slaven Kurtak:“Ako donosimo tu Odluku i ako je to za novodoseljene , dakle koji ostaju tu, u toj Općini, recimo ja sam se oženio 2013.g. kako da sad tražim? Znači, to nije u redu?\*

Pročelnica, Ivana Fočić, dipl.iur :“ Zamolila sam da uzmem primjer Svena Perec, njegova buduća žena se doselila , dakle kad promjeni adresu , Odluka vrijedi, znači od 2021.g.

\*\*Načelnik, Josip Dekalić: „ Pojačavamo broj stanovnika, idemo na to.“

\*Vijećnik, Slaven Kurtak:“Imamo već pomoć za sufinanciranje vrtića. Ima nas puno koji smo ostali tu, ali ja mislim da to ne bi bilo u redu, da sada tražimo. Da se svima da ne bi bilo dovoljno u Proračunu. Što se tiče Svena , znači, kad bi oni stupili u bračnu zajednicu i kad ona promjeni adresu , onda bi bilo regularno da se taj novac isplati.

Pročelnica, Ivana Fočić, dipl.iur :“Znači, izvanbračnu zajednicu ne prihvaćamo.“

\*Vijećnik, Slaven Kurtak:“Onda svako može dovesti curu i zatražiti novac, u toj bi Odluci još treba staviti da određen period moraju biti ostati u Općini.

\*\*Načelnik, Josip Dekalić: „Moraju imati vjenčani list, jedno vrijeme moraju biti zajedno.“

\*Vijećnik, Slaven Kurtak:“Znači, tek kad uđu u bračnu zajednicu ili ako neka obitelj već je u bračnoj zajednici pa se ovdje dosele.“

\*\*Načelnik, Josip Dekalić: „Gospodo, još nešto, ako netko dođe u probleme, i obitelj koja živi ovdje, a ima velikih problema i poteškoća može uputiti zamolbu Vijeću i vijeće će mu odobriti.“

\*\*Predsjedavajući, Miroslav Sokolić :“Ima li još netko pitanja?“

\*Vijećnik, Sven Perec: „ Trebalo bi staviti u odluku da vrijedi od dana donošenja Odluke.“

Pročelnica, Ivana Fočić, dipl.iur :“Stoji to u odluci.“

\*Vijećnik, Sven Perec: „Da pa nigdje ne piše da se isplaćuje retroaktivno, prema tome bi i moji mogli dobiti.“

\*Vijećnica, Biljana Solar: „ Koliko je vremenski period? To je za 2021.g. Koliko moraju živjeti?“

\*Vijećnik, Slaven Kurtak:“Treba staviti kao i u Odluku za poduzetnike, koliko mora biti tu.“

\*Vijećnica, Biljana Solar: „Mi ćemo imati sezonske radnike, da ne bi došli na 6 mjeseci i otišli.“

\*\*Načelnik, Josip Dekalić:“Moraju oni imati i boravište i prebivalište tu, moraju imati neku nekretninu.“

\*Vijećnik, Slaven Kurtak:“Onaj tko dođe u Općinu na neko vrijeme imat će samo boravište.“

\*Vijećnik Mirko Bedeković:“Bio je Vukoša prije kod mene. Pita da li je on član ovog nadzornog odbora u „Šandropromu“. Reko,koliko ja znam, jesi. Kaže da se nisu već dvije godine sastali. Idi pitaj dolje u Općinu načelnika. Tako da on kaže da se nisu dvije godine sastali. Mene muči v.d. ravnateljica. To koliko znam ide na 6 mjeseci. To je prošlo već. Da li je donesena Odluka za drugih 6 mjeseci. Izabrali smo je da se taj vrtić pokrene. Mi o toj gospođi ne znamo ništa. Da li će se raspisati natječaj za novu ravnateljicu?“

\*\*Načelnik, Josip Dekalić:“Kao prvo, Krešo Vukoša, koji je u Nadzornom odboru poduzeća „Šandroprom“ d.o.o. oni se sazivaju samo kad se usvaja godišnje izvješće. Tada kad je zvan, nije mogao doći. Juranić je prihvatio kao da je bio tu. A za v.d. ravnateljicu je vijeće donijelo Odluku i o plaći da bi mogli premostiti dok se vrtić ne popuni. U planu je dok se ne steknu uvjeti i dok ne nađemo zamjenu.“

Predsjedavajući je zaključio aktualni sat.

**Točka 2.**

Predsjedavajući je Zapisnik sa 30.telefonske sjednice dao na razmatranje i usvajanje.

\*Vijećnik Mirko Bedeković:“Jel potpisuješ ovo tu da je to tak bilo? Telefonom su kontaktirani svi vijećnici. Vidiš, ovo, Sokolić Miroslav kontaktiran telefonski, a ti si trebao voditi sjednicu. Uz ovaj zapisnik isprintana je e-mail poruka Svena Perec i Daria Halauš. Vidi se sada tu da ti nisi vodio sjednicu. Jesi li vodio sjednicu ili nisi?“

\*\*Predsjedavajući, Miroslav Sokolić : „Jel ima još netko nešto za pitati?“

\*Vijećnik , Igor Škudar :“Bilo je 29 točaka. Sjednica je bila riješena za 2 sata. Kad sam bio Predsjednik općinskog vijeća, morao sam svakome ponaosob čitati Odluku i sve sto je bilo na Dnevnom redu. Svakako idete protiv sebe. Mirko je totalno u pravu. Žao mi ja što ste išli preko novina kao da mi ne bi podržali Proračun. Idete protiv sebe. Slažem se s Mirkom. Trebali ste se ispričati i to je to. Po meni, trebali smo istu takvu sjednicu složiti.“

\*Dajana Perhot:“ Bilo je zabranjeno.“

\*Pročelnica, Ivana Fočić, dipl.iur :“Više od 10 ljudi nije se smjelo sastati.“

\*\*Predsjedavajući, Miroslav Sokolić : „A zašto se onda niste javili ako Vam je tako stalo do te sjednice?“

\*Vijećnik , Igor Škudar :“Zato što se takve sjednice trebaju održavati preko linka.“

\*\*Predsjedavajući, Miroslav Sokolić : „Ma nemojte, a tko će ga složiti?“

\*Pročelnica, Ivana Fočić, dipl.iur :“Znate li kako se u drugim Općinama održava sjednica?Ja sam barem napravila obrazac, u drugim općinama nisu ni to napravili, ni to! Ja sam od Vas tražila da se očituje u svakoj točki i da se potpišete. Mislim da Vam je ovo bilo ozbiljnije. Takav je način održavanja telefonske sjednice. Gospodine Škudar , ja znam da se Vi ne znate služiti računalom, jel tako? Mislim da većina vijećnika nema kamere koje se trebaju postaviti i koštaju 150,00 kuna. “

\*Vijećnik , Igor Škudar :“Gospodin Škudar se zna služiti računalom, a isto tak znam da gospodin Sokolić nije vodio sjednicu. Tražio sam Vas da mi se očitujete kad ste gospodina Sokolića htjeli staviti u Nadzor u Dom za starije i nemoćne osobe „Šandrovac“ . Znači niste mi se očitovali. I kad sam pitao u čemu je problem, Vi ste šutjeli, a onda ćete me prozivati da se ne znam služiti računalom. Tri puta sam Vas pitao. I šutjeli ste . Mogao bi biti bezobrazan prema Vama pročelnice….“

\*Vijećnik , Ranko Ormanović:“Mislim da ovdje mlatite praznu slamu. Prije svega, to nije bila klasična telefonska sjednica. Mi smo materijale dobili doma , trebali smo ih predati u roku par dana. Bili smo dužni odgovoriti da li smo za ili protiv. Konkretno, ja sam bio protiv Proračuna. , ali iz svojih razloga . Pošteno sam vratio papire. Tu telefonsku sjednicu samo zovemo telefonska sjednica jer ne znamo kako bismo je drugačije nazvali. Raspravljamo o nečem što nije potrebno. Neki nisu htjeli vratiti papire. U redu, to je Vaše pravo, pravo svih nas. A sada možete reći da ste bili ZA ili PROTIV. Gubimo vrijeme na to što bi bilo kad bi bilo. Hvala.“

\*Vijećnik, Mirko Bedeković:“ Radi se o dostojanstvu.“

\*Vijećnik , Ranko Ormanović:“Dostojanstveno si dobio papire. Imali ste par dana rok za odgovoriti. „

\*Vijećnik , Igor Škudar :“Zašto se onda zvalo? Objasni!“

\*Vijećnik , Ranko Ormanović:“Zato što na vrijeme nisu papiri dolazili. Koliko sam shvatio.“

\*\*Predsjedavajući, Miroslav Sokolić : „Idemo prekinuti oko toga.“

\*Vijećnik, Mirko Bedeković:“ Evo, kažem svima Vama, ja se dobro sjećam da sam na jednoj sjednici predložio da se od viječničke naknade kupe laptopi, da se vijećnici osposobe za rad. Imamo tu Svena koji bi nas naučio. Sad ne bi bilo problema.

\*\*Predsjedavajući, Miroslav Sokolić : „Bit će slijedeći saziv Općinskog vijeća, pa predlažite. Zaključujem 2. točku Dnevnog reda i Zapisnik dajem na glasanje.

Zapisnik je usvojen sa 6 glasova ZA , 4 glasa SUZDRŽAN i 1 glas PROTIV.

**(KLASA: 021-05/20-01/22,URBROJ: 2123-05-01-20-1 od 21.12.2020. )**

**Točka 3.**

Pod ovom točkom Općinsko vijeće raspravljalo je o usvajanju Statuta Općine Šandrovac.

\*\*Pročelnica, Ivana Fočić, dip.iur:“ Povjerenstvo za Statut i Poslovnik Općine Šandrovac u sastavu Slaven Kurtak, Husnjak Damir i Sokolić Miroslav sastali su se da prošli prijedlog Statuta. Mijenjamo ga u zakonskom roku, prema Zakonu o jedinici lokalne i područne regionalne samouprave. Ostavljano je 60 dana za uskladu Statuta.

Sad ćemo proći kroz Statut. Što se tiče Lokalnog referenduma, Referendum se može raspisati radi odlučivanja o prijedlogu o promjeni Statuta Općine, o prijedlogu općeg akta ili drugog pitanja iz djelokruga Općinskog vijeća, kao i o drugim pitanjima određenim zakonom i Statutom. Na postupak provođenja referenduma odgovarajuće se primjenjuju odredbe zakona kojim se uređuje provedba referenduma. raspisivanje referenduma može predložiti najmanje jedna trećina članova Općinskog vijeća, općinski načelnik i 20% ukupnog broja birača u jedinici za koju se traži raspisivanje referenduma. Ako je raspisivanje referenduma predložila najmanje jedna trećina članova predstavničkog tijela, odnosno općinski načelnik, Općinsko vijeće dužno se izjasniti o podnesenom prijedlogu, te ako prijedlog prihvati, donijeti odluku o raspisivanju referenduma u roku od 30 dana od zaprimanja prijedloga. Odluka o raspisivanju referenduma donosi se većinom glasova svih članova Općinskog vijeća. Ako je raspisivanje referenduma predložilo 20% ukupnog broja birača, predsjednik Općinskog vijeća dužan je dostaviti zaprimljeni prijedlog tijelu državne uprave nadležnom za lokalnu i područnu (regionalnu) samoupravu u roku 30 dana od zaprimanja prijedloga. Tijelo državne uprave nadležno za lokalnu i područnu (regionalnu) samoupravu će u roku od 60 dana od dostave utvrditi ispravnost podnesenog prijedloga, odnosno utvrditi je li prijedlog podnesen od potrebnog broja birača i je li referendumsko pitanje sukladno odredbama Zakona, te odluku o utvrđenom dostaviti Općinskom vijeću. Ako tijelo državne uprave nadležno za lokalnu i područnu (regionalnu) samoupravu utvrdi da je prijedlog ispravan, Općinsko vijeće raspisat će referendum u roku od 30 dana od zaprimanja odluke. Zborovi građana mogu se sazvati radi izjašnjavanja građana o pojedinim pitanjima i prijedlozima iz samoupravnog djelokruga Općine Šandrovac, te raspravljanja o potrebama i interesima građana od lokalnog značenja. Zborove građana može sazvati općinsko vijeće te općinski načelnik, radi raspravljanja i izjašnjavanja građana o pitanjima od značenja za Općinu. Zborovi građana sazivaju se za cijelo područje ili za dio područja općine, pojedina naselja ili dijelove naselja na području općine. Na zboru građana odlučuje se javnim glasovanjem, osim ako se na zboru većinom glasova prisutnih građana ne donese odluka o tajnom izjašnjavanju. Građani imaju pravo predlagati Općinskom vijeću donošenje općeg akta ili rješavanje određenog pitanja iz djelokruga Općinskog vijeća te podnositi peticije o pitanjima iz samoupravnog djelokruga općine od lokalnog značenja, u skladu sa zakonom i Statutom Općine.

Općinsko vijeće mora raspravljati o prijedlogu i peticiji iz stavka ,ako prijedlog odnosno peticiju potpisom podrži najmanje 10% od ukupnog broja biračaupisanih u popis birača Općine. Općinsko vijeće dužno je dati odgovor podnositeljima najkasnije u roku od tri mjeseca od zaprimanja prijedloga. Što se tiče, dalje, u članku 34. brisati će se točka 16, izbori za članove Mjesnih odbora , jer samim Statutom brisane odredbe o Mjesnim odborima. Ono što je zanimljivo, u slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti, za vrijeme trajanja posebnih okolnosti sjednice predstavničkih tijela iznimno se mogu održavati elektroničkim putem. Zapravo, sam Ministar će donijeti detaljni Pravilnik koji će detaljizirati način provođenja telefonske sjednice. Smanjuje se i broj vijećnika. Vijećnici, predsjednik i potpredsjednik Općinskog vijeća za svoj rad u Općinskom vijeću ne primaju plaću, ali imaju pravo na naknadu u skladu sa posebnom odlukom Općinskog vijeća, kao i pravo na opravdani izostanak s posla radi sudjelovanja u radu Općinskog vijeća i njegovih radnih tijela, sukladno sporazumu s poslodavcem. Naknada se može s odrediti za rad u Općinskom vijeću i radnim tijelima Općinskog vijeća, a određuje se u neto iznosu po članu Općinskog vijeća tako da ukupna godišnja neto naknada po članu Općinskog vijeća ne smije iznositi više od 6.000,00 kuna .Naknada za predsjednika Općinskog vijeća može se odrediti u iznosu uvećanom za najviše 50%, a za potpredsjednike u iznosu uvećanom za najviše 30% pripadajuće naknade.

Ono što je bitno naznačiti to je, da sve ostaje isto, jer ova odredba počinje važiti tek kad se raspišu slijedeći izbori. Što se tiče dalje, ostaje da se općinski načelnik pri stupanju na dužnost mora očitovati hoće li dužnost obavljati profesionalno ili volonterski. Po prestanku dužnosti, ostvaruje se pravo na naknadu plaće i staž osiguranja na vrijem od 6 mjeseci i to u visini prosječne plaće koja mu je isplaćivana za vrijeme posljednjih 6 mjeseci prije prestanka profesionalnog obavljanja dužnosti.

S obzirom da općinski načelnik u novim sazivu neće imati zamjenika, u slučaju da prestaje mandat općinskog načelnika raspisati će se prijevremeni izbori za općinskog načelnika. Nema više zamjenika, a u slučaju da bude samo bolestan, u tom slučaju, na početku saziva općinskog vijeća , općinski načelnik će iz redova vijeća odabrati nekoga tko će mu biti privremeni zamjenik. Tada , kad privremeni načelnik obavlja dužnost ima sva prava kao i načelnik.

Ako Općinsko vijeće ne donese proračun prije početka proračunske godine, na prijedlog Općinskog načelnika ili povjerenika Vlade Republike Hrvatske ili drugog ovlaštenog predlagatelja utvrđenog poslovnikom Općinskog vijeća, donosi do 31. prosinca odluku o privremenom financiranju na način i u postupku propisanim posebnim zakonom, na osnovi koje se nastavlja financiranje poslova, funkcija i programa tijela općine i drugih proračunskih i izvanproračunskih korisnika, a privremeno financiranje se obavlja najduže za prva tri mjeseca proračunske godine.

Ako se prije početka naredne godine ne donese ni odluka o privremenom financiranju, financiranje se obavlja izvršavanjem redovnih i nužnih izdataka u skladu s posebnim zakonom.

Na Internet stranicama moraju biti objavljene informacije o trošenju proračunskih sredstava i moraju laka i dostupna za pretraživanje. Sve mora biti redovno objavljeno. I, naravno sve informacije.

Ono što sam rekla , i dalje svi obavljaju dužnost do isteka mandata.

\*Predsjedavajući je otvorio raspravu na treću točku Dnevnog reda.

\*Vijećnik, Mirko Bedeković:“ Da li načelnik kad mu prestane mandat ima 6 mjeseci ili 6+6 mjeseci?“

\*\*Pročelnica, Ivana Fočić, dip.iur:“Smanjili su, samo 6 mjeseci ima pravo.“

Vijećnik, Mirko Bedeković:“Dobro, ono što nije dobro da se naknada isplaćuje iz općinskog Proračuna.“

\*\*Pročelnica, Ivana Fočić, dip.iur:“Da , to se isplaćuje na teret Općine, nikad nije bilo iz Državnog.“

\*Vijećnik, Mirko Bedeković:“ Članak 87. „*Općina Šandrovac na svojim internet stranicama javno objavljuje informacije o trošenju proračunskih sredstava, na način da te informacije budu lako dostupne i pretražive. Objava navedenih informacija obavlja se u skladu s odredbama zakona kojima se uređuje planiranje, izrada, donošenje i izvršavanje proračuna te uputa i drugih akata ministarstva nadležnog za financije.“*

Stranice se jednostavno nekada ne daju otvoriti!“

\*Vijećnik, Slaven Kurtak:“Možda se ažurira stranica.“

\*Vijećnik, Sven Perec:“ Dok se podaci stavljaju na stranicu, stranica ne postoji.“

\*\*Pročelnica, Ivana Fočić, dip.iur:“Informatičar nam postavlja, ali to se ne radi svaki dan.“

\*\*Predsjedavajući, Miroslav Sokolić :“Ima li još netko nešto za reći? Ako nema dajem ovu točku Dnevnog reda na glasanje. Konstatiram da je Odluka jednoglasno donesena sa jedanaest glasova ZA.

**(KLASA: 003-05/21-01/1, URBROJ: 2123-05-01-21-1 od 22.02.2021.)**

**Točka 4.**

Pod ovom točkom Općinsko vijeće Općine Šandrovac raspravljalo je Odluku o izmjenama i dopunama Godišnjeg plana upravljanja i raspolaganja nekretninama Općine Šandrovac i planu investicije Općine Šandrovac za 2021.godinu.

\*\*Pročelnica, Ivana Fočić, dip.iur:“ Krajem godine donosi se Odluku o izmjenama i dopunama Godišnjeg plana upravljanja i raspolaganja nekretninama Općine Šandrovac i planu investicije Općine Šandrovac za 2021.godinu.

U članku 3.Odluke stoji s kojim ćemo nekretninama ići na procjenu, eventualno na prodaju, pa se u članku 3 dodaje točka 10. i 11.. Zapravo bi se išlo na prodaju poslovne zone Bjelovarska i poslovna zona Doljani.

Dobili smo pismo namjere koje ste primili uz materijale. To je pismo namjere tvrtke „Solvis“d.o.o. Ono što treba , to je da se ide na procjenu nekretnina. To će izvršiti ovlašteni sudski vještak. To je prosljeđuje Povjerenstvu koje daje suglasnost. Ovisi o tome kako procijenjeni elaborat bude napravljen. Članovi su različite struke. One daju svoje mišljenje. Što se tiče pisma namjere , o tome više može reći načelnik.“

\*Načelnik, Josip Dekalić:“Gospodo mi smo dobili pismo namjere od poduzeća koje ima namjeru i želju da otkupi sve one naše parcele dolje u Doljanima, da bi napravili solarnu elektranu. Oni hoće investirati na području gdje mogu napraviti solarne elektrane. Morali smo sve snimiti. Ostavili smo tri manje parcele koje bi bile za reciklažno dvorište, mini pročistač i klaonicu. Što je šire i preko kanala uzeli bi u trajno vlasništvo. Kad dobijemo procjene od Županijskog povjerenstva , to je za slijedeću sjednicu , onda ćemo ići sa cijenom za prodaju. Ako se sjećate, mi smo već išli u prodaju. 10% su nam uplatili. Nisu mogli dobiti suglasnost za izgradnju elektrane, pa su odustali. Kako sam razgovarao, kad smo vidjeli tržne cijene, bit će nešto niža nego što smo imali. Ako bismo imali 6,00 kn, dobili bi 360.00,00 kn. Ne bi ništa zagađivala, bio bi ograđeni prostor .Imamo ubrzo vijeće. Idemo na javni natječaj. A onda ćemo imati parametre koje bi ti ponuđači dali.“

\*Predsjedavajući, Miroslav Sokolić :“ Otvaram raspravu po 4. točki Dnevnog reda. „

\* Vijećnik, Sven Perec:“ Imam pitanje za načelnika. Tvrtka Solvis d.o.o. proizvodi solarne panele, ne prodaju električnu energiju? Koliko sam vidio oni rade samo panele. Oni ne rade elektranu.“

\*\*Općinski načelnik:“ Moramo ih prvo prodati da bi imali proizvodnju struje, to ćemo vidjeti. Nas zanima da sada to prodamo i da imamo pravo na svaki proizvedeni kilovat. I oni imaju jedan veliki trošak koju su oni voljni prihvatiti. To je negdje preko tri milijuna kuna. Oni se nemaju gdje priključiti jer je trafostanica premala. I Šandrovac nema tu potrošnju koliko bi ta elektrana proizvodila struju. Ta struja nije stalno. Kad je sunce jače, energija je jača, kad je sunca manje, manje je energije. Zato moraju biti priključeni na veliki sistem. Mi prodajem zemljište. Imamo pravo na komunalnu naknadu kad kupe zemljište.“

\*Vijećnik, Ranko Ormanović:“Kuća od Kovač Marijana u Lasovcu? Po Lasovcu kruži priča da je njegova sestra nasljednik te kuće, a njegovu kuću navodno je kupio Tari tamo stanuje čovjek s obitelji. A stara kuća, da to je kuća njegove sestre.“

\*\*Načelnik, Josip Dekalić:“ Da, staru su oni opteretili. Digli su kredite kao i na onu drugu. Ta kuća je opterećena. Zahvaljujućim našim bankama, mi ih dobijemo kao ošasnu imovinu. Oni sad traže procjenu. Da platimo procjenitelja i da se prodaju na javnoj draži.“

\*Pročelnica,Ivana Fočić, dipl.iur :“ Na tim česticama je samo livada nema kuće.“

\*\*Vijećnik, Ranko Ormanović:“ Da , to je stara kuća. „

\*Pročelnica,Ivana Fočić, dipl.iur :“Na terenu je sasvim dugo stanje“

\*\*Vijećnik , Slaven Kurtak:“Jesenas smo izglasali kupnju Metalprodukta, sad ćemo ga prodavati?“

\*Općinski načelnik:“ Imamo zainteresiranog kupca iz Bjelovara, koji bi želio ući u zakup ili kupiti Metalprodukt. To sada nije aktualno. Kad bude, opet mora biti procjena . I za to treba biti elaborat, pa će vijeće donijeti Odluku. On bi želio cijeli „Metalprodukt“.

\*Vijećnik Slaven Kurtak:“ Ali, bilo bi u redu da znamo tko je zainteresiran za kupnju“.

\*Općinski načelnik:“ Zainteresirana je jedna tvrtka iz Bjelovara koja se bavi izradom fitnes sprava. U tehnici imaju zakupljen prostor.“

\*Vijećnik Slaven Kurtak:“To je Ferodiš, u redu, hvala.“

\*Vijećnik, Mirko Bedeković:“ Sven je dobro rekao za onu firmu. Ona se samo bavi izradom panela. U Bjelovaru postoji firma koja se bavi distribucijom energije.

Ja se sjećam da smo neka d dobili pismo namjere za zonu u Doljanima i to iz Njemačke. A taj fax je bio poslan iz poduzeća „Prostor“ d.o.o iz Bjelovara. No, mene više muči lovačka kuća u Ravnešu. Što ako se na Natječaj javi netko s duplom cijenom? Što će onda biti?“

\*Vijećnik Slaven Kurtak:“Onda ćeš dobiti duple nove i kupiti novu kuću.“

\*Općinski načelnik:“ Nemojte šta bi bilo kad bi bilo. Lovci su jedno vrijeme htjeli kupiti lovačku kuću, pa onda kasnije nisu, i tako. Moramo imati procjenu. Čeka se na legalizaciju. Napravljena je nadstrešnica. Tako da to više nije onaj objekt koji je bio. Kad se to izlegalizira i kad se dobije procjena ići će na Vijeće. Lovci su zainteresirani. Meni je drago što su lovci zainteresirani, pa neka malo vide kako je održavati. To je bio objekt u našem vlasništvu, pa smo ga morali održavati. Oni hoće kupiti, evo njima ćemo omogućiti. Sudski procjenitelj predaje elaborat u Županiju i tamo povjerenstvo daje suglasnost. Tako da ćemo oko toga imati još posla i neće se prodavati bez Odluke Vijeća.“

\*Vijećnik, Mirko Bedeković:“ Nisam završio, slušao sam načelnika , radi se o točki 10.i 11. prodaje zona Doljani i Bjelovarska. Ne znam zašto pročelnica nije složila da katastarske čestice imamo na karti, da se bolje znamo snaći. Ovako, ja ništa ne znam, iz ovog ja ne vidim šta je na prodaju,“

\*\*Predsjedavajući, Miroslav Sokolić:“ Promašili ste točku Dnevnog reda ,ovo sve što ste pitali nije tema. To će doći na red. Znači, postupak se pokreće. To će potrajati. Neko drugo vijeće o tome će odlučivati.“

\*Vijećnik, Mirko Bedeković:“ Bilo bi lijepo da smo dobili kartu.“

\*\*Predsjedavajući, Miroslav Sokolić:“ Dobit ćete kartu kad se bude prodavalo. Ako nema više pitanja , zatvaram raspravu i Odluku o izmjenama i dopunama Godišnjeg plana upravljanja i raspolaganja nekretninama Općine Šandrovac i planu investicije Općine Šandrovac za 2021.godinu. dajem na glasanje.

U trenutku glasanja bili su prisutni svi vijećnici i odluka je donesena sa 10 glasova ZA i 1 glasom SUZDRŽAN.

**(KLASA: 406-01/21-01/1, URBROJ: 2123-05-01-21-1 od 22.02.2021.)**

**Točka 5.**

Pod ovom točkom Općinsko vijeće raspravljalo je o Odluci o modernizaciji nerazvrstane ceste Šandrovac-Ribnjačka.

\*Načelnik, Josip Dekalić:“ Gospodo, Vi znate o kojoj je cesti riječ. Cesta je nekad bila pod Županijom. Nastale su velike rupe. „Ina“ se odrekla, a Županija otpisala. Pripalo je nama jer je na našem području. Probao sam razgovarati sa kolegom načelnikom da dijelimo troškove. Načelnik je pristao. To je 4 km ceste. Razgovarao sam i sa „Hrvatskim šumama“, oni bi dali kamen za bankine, s time da bi to bilo na 24 rate, tako nam je ponudio PZC. Mislim da je to u redu jer je Općina Velika Pisanica prihvatila polovicu troškova. Predlažem Vijeću da usvoji ovu Odluku. S Općinom Velika Pisanica sklopit će su Ugovor o sufinanciranju.“

\*\*Vijećnik, Slaven Kurtak:“Znači, to se radi o onoj cesti kod Kuharskog, jel tako? Koje koristi Općina ima od te ceste?“

\*Načelnik, Josip Dekalić:“Ne možemo sve gledati, tko će imati koristi. “Hrvatske šume“ dosta rade, tak da bi njima isto bilo od pomoći. Od nijedne ceste koristi nemaš, samo što se bolje voziš:“

\*\*Vijećnik, Slaven Kurtak:“Idemo obnavljati ceste koje najviše koriste „Ina“ i „Hrvatske šume“.“

\*Načelnik, Josip Dekalić:“U većini mjesta mi smo riješili problem asfalta. Mi smo Županiji mjesečno od rente davali, a on nje nemamo nikakvu korist. Lasovac-Bedenik je u katastrofalnom stanju isto kao i Šandrovac –Suha Katalena. Mi tu ne možemo pomoći, to su županijske ceste. Općina Pisanica je prihvatila pola financiranja. Kažu, dobro, kad se možeš sa susjedima dogovoriti. Pa evo, da ima neke koristi, nema.“

\*Vijećnik, Mirko Bedeković:“ Tu cestu najviše koriste „Hrvatske šume“ iz Velike Pisanice i Kloštra Podravskog ,a tek onda „INA“.

\*Načelnik, Josip Dekalić:“Kloštar Podravski nema, oni su povukli svoje granice. Sirova Katalena je pod gradom Đurđevcom. Kolega se nije odazvao na sastanak. Kome je ta cesta bitna? Nikome, nama koji idemo po drva gore ili odemo u Kozarevac. Desna strane šume je naša.“

\*Vijećnik, Mirko Bedeković:“ Koliko znam i Vlajnić ima tamo turističku destinaciju. Slabo ima ulagača za tu cestu.“

\*Načelnik, Josip Dekalić:“Od „Hrvatskih šuma imamo dosta lijep prihod. Bilo bi lijepo da barem cestu sredimo. Obostran je interes obje općine i „Hrvatskih šuma“. Kloštar Podravski nije problem, ali grad Đurđevac jest. Ovo je interesantno jer nam PZC daje da možemo platiti u ratama.“

\*\*Predsjedavajući, Miroslav Sokolić:“ Ako nema više nitko ništa za pitati dajem Odluku o modernizaciji nerazvrstane ceste Šandrovac-Ribnjačka na glasanje.

Odluka je jednoglasno usvojena sa 11 glasova ZA od strane Općinskog vijeća Općine Šandrovac.

**(KLASA: 406-01/21-01/2, URBROJ: 2123-05-01-21-1 od 22.02.2021.)**

**Točka 6.**

Pod ovom točkom Općinsko vijeće raspravljalo je o Odluci o kratkoročnoj pozajmici novčanih sredstava kod ERSTE&STEIERMARKISCHE BANK d.d.

\*Načelnik, Josip Dekalić:“ Gospodo, bliži se kraj gradnje Vatrogasnog doma sa spremištem. Mi smo vrtić napravili, sad bismo trebali dobiti povrat, makar smo digli pozajmicu od 4.000.000,00 kn. Novac bi vratili čim bi od Ministarstva dobili novac, a kad završimo Vatrogasni dom sa spremištem imao pravo na 1.300.000,00 kn. Dječji vrtić je koštao više nego što smo predvidjeli. Isto kao i Vatrogasni dom sa spremištem. Mi smo dobili 2.600.000,00 kn, a sama izgradnja košta 2.900.000,00kn plus informatička oprema i kuhinja. To onda iznosi 3.024.000,00 kn. Znači, ni ovo nam ne bi bilo dovoljno. Kad smo radili projekt i troškovnik bila je jedna cijena. Mi smo morali prihvatiti ponuđača. Iznosili su radovi 2.928.000,00kn . Ima još za informatičku opremu i kuhinju. 15.03. projekt mora biti gotov, pa onda ide tehnički pregled. Da bi se dobila uporabna dozvola , mora se izvođaču sve platiti. Do sada je već sve, mislim 1.800.000,00kn, imamo još jednu situaciju. Taj milijun kuna bio bi nam dovoljan da pemostimo. Onda možemo novac dobiti nazad. To su europski novci koji su lijepi na papiru, ali ih je teško dobiti. Tako da bi to kreditom riješili. Te novce bi podigli krajem trećeg mjeseca kad moramo platiti izvođača da dobijemo papire.

\*\*Predsjedavajući, Miroslav Sokolić:“ Otvaram raspravu po 6. točci Dnevnog reda. ima li pitanja?“

\*Vijećnik, Mirko Bedeković:“ Mene samo jedna stvar interesira. Koliko mi sad novaca trebamo dobiti, a koliko smo dužni? Jesmo li mi onda na nuli?“

\*Načelnik, Josip Dekalić:“Nismo na nuli. Dakle, mi smo dječji vrtić isplatiti.Dobili smo na papiru 6.400.000,00 kn, a nazad smo dobili 3.200.000,00kn i još bismo 3.200.000,00 kn. Za Vatrogasni smo dobili 1.300.000,00 kn i trebamo dobiti još 1.300.000,00kn, ali kad odradimo do kraja. Komplatan projekt stoji 3.400.000,00 kn. Tako da i ovo košta više .Imamo prihode od države, dobijemo mjesečno oko 180.000,00 kn za takve investicije. I nadamo s da se da ćemo time do kraja godine uspjeti pokriti, ako penali ne budu preveliki. Pod penali mislim , da uvijek nešto uzmu, barem 5% . To se može očekivati kod svakog projekta da uzmu neki postotak. Nadam se da će za sve biti pokriće i da će se dug vratiti.“

Predsjedavajući Miroslav Sokolić Odluku o kratkoročnoj pozajmici novčanih sredstava kod ERSTE&STEIERMARKISCHE BANK d.d. dao je na glasanje.

Odluka je jednoglasno usvojena sa 11 glasova ZA od strane Općinskog vijeća Općine Šandrovac.

**(KLASA: 400-01/21-01/2, URBROJ: 2123-05-01-21-1 od 22.02.2021.)**

Zapisničar

Martina Bedeković

Općinsko vijeće Općine Šandrovac

Predsjednik općinskog vijeća

Miroslav Sokolić